喺物競天擇（natural selection）嘅過程當中，有生命嘅嘢彼此之間會互相爭資源，爭到多資源嘅個體比較有機會生存到落嚟同繁殖下一代，所以隨住一個生物族羣世代嘅變化，唔擅長生存同繁殖嘅個體會受淘汰，慢慢噉淨低有能力生存同繁殖嘅個體，而心靈都會受物競天擇嘅力量塑造－心靈會影響人類（同第啲具有心靈嘅動物）點樣做決策同理解佢哋周圍嘅環境，某啲心靈特徵會比較有助生存同繁殖，例如假設其他因素不變，能夠準確判斷一個環境係咪有危險理應有助生存同繁殖。